**סנהדרין גדולה**

**מה היא הסנהדרין?**

**היכן הייתה ממוקמת?**

**מה היו תפקידה וסמכויותיה?**

**מהי צורת הישיבה שבה החכמים היו יושבים?**

**סנהדרין גדולה:**בית הדין הגדול בלשכת הגזית במקדש ובו שבעים ואחד זקנים.

*נאמר בתורה: "אספה לי שבעים איש מזקני ישראל... והתיצבו שם עמך... ונשאו אתך במשא העם".* כדוגמת משה ושבעים הזקנים במדבר*. סנהדרין זו ישבה בלשכת הגזית*\* בבית המקדש וכך התקיים הפסוק*: "כי מציון תצא תורה ודבר ה' מירושלים".*

**מקור השם:**שם בית הדין בהלכה 'בית דין הגדול', לעומת זאת מקור השם 'סנהדרין' הוא ביוונית, ופירושו - מועצת זקני העם; ודרשו חכמים מילה זו בנוטריקון: 'שונאי הדרת פנים בדין'.

**מקום ישיבתם:** הסנהדרין יושבים בלשכת הגזית. לשכה זו היתה בנויה באופן, המאפשר לסנהדרין לשבת בחלק הפתוח לחול שאינו קדוש בקדושת עזרה, שכן הלכה היא, שאין ישיבה בעזרה\*. מאידך כך היא המצוה, שהסנהדרין מקומה סמוך למזבח. כך למדו חז"ל מסמיכות הפסוקים בתחילת פרשת משפטים, למצות הקמת המזבח הנזכרת בסוף פרשת יתרו.

**צורת ישיבתם:** "חצי גורן עגולה" שיטת התוספתא, הרמב"ם והמדרש מביאים:

המושג 'חצי גורן עגולה' מבואר בתוספתא ופרשנים אחרים, שעניינו, שהכל יושבים בחצי עיגול כשהנשיא ואב בית דין במרכז, והשאר יושבים מימנם ומשמאלם.

בעניין סדר הישיבה בסנהדרין נאמרו שני פירושים למושג, יש מפרשים, שהכוונה היא שהגדול שבחכמה - הוא הנשיא - יושב במרכז, לימינו יושב אב בית הדין, שהוא הגדול שבחכמה מכל שאר השבעים, ושאר הדיינים יושבים משני צידיהם בעיגול לימין ולשמאל. מאידך יש שפירשו, ששאר הדיינים יושבים מול הנשיא בחצי גורן עגולה, כדי שהנשיא ואב בית הדין יוכלו לראות את כולם. הלכה היא, שכל הגדול מחבירו, יושב קרוב לנשיא מצד שמאל.

**תפקידי הסנהדרין וסמכויותיהם:**   
מבואר במשנה ובגמרא, שמצוות והלכות רבות נדונו בסנהדרין של שבעים ואחד.   
א. העמדת מלך.   
ב. מינוי סנהדרין קטנה לכל שבט ושבט ולכל עיר ועיר.   
ג. לדון שבט שלם שהודח לעבודה זרה.   
ד. לדון את נביא השקר.   
ה. לדון כהן גדול בדיני נפשות.   
ו. לדון זקן ממרא.   
ז. לדון עיר הנדחת.   
ח. השקאת סוטה\* במים המאררים.   
ט. הוספת שטח על העיר והעזרות.   
י. הוצאת העם למלחמת הרשות.   
יא. מדידת עגלה ערופה. הדבר נלמד מן הפסוק: "כל הדבר הגדול יביאו אליך", כלומר, שאלות קשות כגון אלו יש להביאן בפני משה ובית דינו. יש מי שכתב, שעיקר עיסוקם של הסנהדרין היה בענייני המקדש, בבדיקת ייחוסי כהונה ובבדיקת מומי הכהנים.

**סמכות הסנהדרין בזמן הגלות:**כתבו הראשונים: "אין דנין דיני נפשות אלא בפני הבית, והוא שיהיה בית דין הגדול שם בלשכה שבמקדש... מפי השמועה למדו, שבזמן שיש כהן מקריב על גבי המזבח - יש דיני נפשות, והוא - שיהיה בית דין הגדול במקומו". משרבו הרוצחים, ארבעים שנה לפני חורבן בית שני, גלתה הסנהדרין ממקומה מלשכת הגזית לחנות, כדי להמנע מלדון בדינים אלו. דין זה נאמר גם לעניין זקן ממרא שנדון דווקא במקדש, כי "המקום גורם", אך בכל שאר המצוות וההלכות סנהדרין נוהגת גם בעת החורבן.

**מעולם המחשבה** **הסנהדרין והמקדש**

*הקשר בין הסנהדרין למקדש הוא קשר מהותי, שכן, כשהוריד משה את הלוחות מהר סיני נקבע מקומם בארון הברית בקדש הקדשים. משם – מבין שני הכרובים - היה משה מקבל את הנבואה בדבר תרי"ג מצוות שניתנו לישראל במדבר, ולימדם את ישראל (ראה ערך משה).* ***הווה אומר****, המשכן הוא המשך השראת השכינה בישראל כבמעמד הר סיני. הסנהדרין ובה שבעים ואחד זקנים הם ממשיכי הקבלה והמסורת שניתנו למשה בסיני, ונשיא הסנהדרין הוא ממשיכו של משה. מכאן הצורך להעמיד את הסנהדרין דווקא במקדש, סמוך לארון ולקדש הקדשים, כדי לזכות לרוח הקודש בפסק דינם, כעין מה שזכה משה רבן של נביאי ישראל. משום כך נקרא גם מקום המקדש 'הר המוריה', כי ממנו יוצאת הוראה לישראל. זה מה שמצינו בנבואת ישעיהו (ב, ב): "והיה באחרית הימים נכון יהיה הר בית ה' בראש ההרים...  והלכו עמים רבים ואמרו: לכו ונעלה אל הר ה' אל בית אלהי יעקב, ויורנו מדרכיו ונלכה באורחותיו, כי מציון תצא תורה ודבר ה' מירושלם", שכן, בית המקדש הוא המקור להוראת התורה לישראל ולעולם כולו.*